**Smjernice za provedbu Godišnje nagrade za novinarske radove koji promiču vrijednost obrazovanja:
„Odgoj kroz umjetnost“**

**Tema 12. Nagrade:
promocija umjetnosti i socio-emocionalnih vještina djece i mladih**

**Što je „Godišnja nagrada za novinarske radove koji promiču vrijednosti obrazovanja“?**

[Udruga Pragma](http://www.udruga-pragma.hr) pokrenula je projekt dodjele Nagrade 2012. godine s ciljem podizanja medijske kulture i medijskog opismenjavanja djece i mladih te jačanja demokratskog građanstva. Dodatni cilj je davanje podrške i promoviranje rada novinara koji promiču vrijednost obrazovanja i koji svojim izvještavanjem doprinose kvalitetnijoj informiranosti o obrazovanju. Projekt doprinosi većoj vidljivosti odgojno - obrazovnih programa u Hrvatskoj te stvaranju osjećaja zajedništva različitih dionika u zajednici. Projekt se provodi u cijeloj Hrvatske.

|  |
| --- |
| **Posebnost Nagrade je što se temelji na glasovima učenika, nastavnika, stručnih suradnika i roditelja koji biraju najbolje novinarske radove prijavljene na Pragmin natječaj. Učenici razvijaju kritičko mišljenje i medijsku pismenost, vježbaju sudjelovanje u demokratskom procesu, dobivaju osjećaj da se njihovo mišljenje uvažava, usvajaju nova znanja i vještine te usvajaju vrijednosti obrazovanja kroz aktivno sudjelovanje, osobni angažman.**  |

Nagrada je koncipirana u tri dijela/faze:

1. Pragma objavljuje javni poziv novinarima za prikupljanje novinarskih radova u dvije, odnosno tri kategorije (radijski, TV i/ili tiskani/*online* prilozi), sukladno odabranoj temi Nagrade;
2. Pristigli i kvalificirani novinarski radovi se upućuju u osnovne, srednje škole i učeničke domove u Hrvatskoj, zajedno sa Smjernicama za ocjenjivanje radova, gdje učenici biraju najkvalitetnije radove uz podršku svojih nastavnika, roditelja te potporu Pragme;
3. Pragma organizira javnu, svečanu dodjelu Nagrade dobitnicima, uz sudjelovanje djece i mladih (učenika) i stručnjaka, te predstavlja rezultate vrednovanja cjelokupnog procesa dodjele Nagrade.

Iz Natječaja su isključeni radovi koji spadaju u kategoriju prikrivenog oglašavanja, radovi koji promoviraju ili neprimjereno prikazuju određena nepoželjna ponašanja; radovi koji produbljuju ideološko - svjetonazorske društvene sukobe; radovi koji ne štite dostojanstvo djece i mladih te obitelji, kao i radovi koji svojim sadržajem nisu nedvosmisleno povezani s izabranom temom Nagrade.

**Grad Zagreb sufinancira projektne aktivnosti. Partner u dodjeli Nagrade je Društvo za komunikacijsku i medijsku kulturu.**

**Ciljevi ovogodišnje Nagrade i važnost izabrane teme**

Ovogodišnja Nagrada je usmjerena **promicanju stvaralačkog potencijala, smisla za estetiku te kreativnih inicijativa kod djece i mladih**, a u koje su direktno uključena djeca i mladi; poticanje razvoja emocionalne inteligencije, morala, sposobnosti kritičkog promišljanja; poticanje razvoja smisla za samostalnost, slobodu, estetiku i transformaciju društva kroz umjetnost, odnosno estetiku.

**Zašto je odabrana tema estetike/umjetnosti?**

* Kada djeca nauče tražiti ljepotu kroz umjetnost, vjerojatnije je da će razviti vještine promatranja i pozornost na detalje, što koristi učenju u svim predmetima. Ove vještine mogu poboljšati kognitivne funkcije poput koncentracije, kritičkog razmišljanja i rješavanja problema, a zanimljivo je istaknuti kako neki nalazi pokazuju kako uključenost u umjetnost povećava angažman u školi i smanjuje stopu napuštanja škole, budući da učenici osjećaju veću svrhu i motivaciju.
* Brojna istraživanja koja dovode u vezi glazbeno obrazovanje i kognitivni razvoj, pa tako glazbeno obrazovani ljudi pokazuju bolje rezultate u testovima pamćenja, pamćenju riječi, sposobnosti čitanja, boljem rječniku, dekodiranju emocija, testovima kratkoročnog pamćenja, radnom pamćenju, vizualnom pamćenju, vizualno motoričkoj integraciji, taktilnoj preciznosti, selektivnoj pažnji, spacijalnoj sposobnosti, matematičkim sposobnostima i drugim neverbalnim sposobnostima.
* Bavljenje umjetnošću potiče djecu na kreativno razmišljanje i maštovito izražavanje, razmatranje višestrukih rješenja i pristup problemima iz različitih perspektiva. Djeca uče vizualizirati mogućnosti, vježbaju originalno razmišljanje, što potiče inovativno i kreativno razmišljanje tijekom odrastanja. Težnja za ljepotom potiče djecu da budu znatiželjna, kreativna i istraživačka, što pogoduje intelektualnom i umjetničkom razvoju. Estetsko uvažavanje pomaže djeci razviti znatiželju i potiče ih da promatraju detalje, obrasce i odnose u svijetu oko sebe.
* Umjetnost djecu uči i strpljivosti, radnim navikama, ustrajnosti, ako se udubimo u umjetničko vježbanje prisiljeni smo na samu koncentraciju i vježbanje uma koji se kreativno razvija te razvija osjećaj za lijepo.
* Osjećaj za lijepo, odnosno sposobnost prepoznavanja i uvažavanja estetskih kvaliteta u umjetnosti, prirodi i životu, smatra se važnim u psihičkom razvoju, pogotovo kod djece. Umjetnost djeci daje siguran prostor da istražuju i izražavaju svoje emocije na neverbalan i kreativan način, a pogotovo one koje im je možda teško artikulirati pa tako djeca koja se bave umjetničkim izražavanjem pokazuju poboljšanu samosvijest i bolju emocionalnu regulaciju.
* Umjetnost ima važnu ulogu i u unapređenju socijalnih vještina pa tako sudjelovanjem u grupnim umjetničkim aktivnostima dolazi do jačanja društvenih veza i poboljšanim međuljudskim vještinama.
* Razvijanje osjećaja za ljepotu također proširuje dječju svijest o kulturnoj raznolikosti i pomaže im da vide vrijednost u stvarima i ljudima koji su drugačiji od njih samih. Kada djeca nauče prepoznavati ljepotu u raznim oblicima – bilo da se radi o ljepoti u ljudima, umjetnosti ili prirodi – često razviju suosjećajniji i empatičniji pogled na svijet. Doživljavanje ljepote izvan sebe (npr. u umjetničkom djelu ili u prirodi) može potaknuti osjećaj povezanosti i želju za brigom za druge, što ide u prilog s rezultatima istraživanja koji sugeriraju da oni ljudi koji imaju snažnije izražen osjećaj zahvalnosti za ljepotu pokazuju i veću razinu empatije i suosjećanja.

**Koje radove učenici, roditelji i nastavnici ocjenjuju u 12. Nagradi?**

**U kategoriji radijski prilozi:**

1. Sanja Krmec Tonković, Hrvatski radio Otočac, rad: „Sastanak s razlogom“; trajanje: 20,03 min
2. Marina Mejak, Radio Istra, rad: „Mali svijet velikih misli - Dječji vrtić Tratinčica Barban“; trajanje: 14,41 min
3. Martina Zlatar, Radio Ilok, rad: „mali Voditelj“; trajanje: 9,21 min.

**- u kategoriji TV/tiskani/*online* prilozi:**

1. Maja Šubarić Mahmuljin, Generacija.hr, rad: „Sonja spaja umjetnike s djecom iz domova: ‘Prilika je to da stvaraju nešto novo i kreativno na što će biti ponosni’“;
2. Zrinka Radić, 24sata, rad: „Roza (10) iz Makarske: Gušt mi je svirati mandolinu, na njoj zasviram i 'Oprosti mi pape'“;
3. Ela Hamzić i Antonija Kalac, Televizija Student, rad: „Ženski pogled u umjetnosti“; trajanje: 13,28 min
4. Mihael Fitz i Goran Ivanović, Televizija Student, rad: „The Artist Within/Umjetnik u meni"; trajanje: 13,56 min
5. Nina Čepo, Tajana Josipović i Karin Sergo, Televizija Student, rad: „Put do glasa“; trajanje: 15,37 min.

Prosječno vrijeme potrebno za čitanje/gledanje/slušanje svih radova: oko 3 školska sata. Svi radovi su dostupni na <https://www.udruga-pragma.hr/obrazovanje-i-mediji/>, odnosno na YouTubeu za TV/*online* radove.

**Kako organizirati proces glasovanja u odgojno-obrazovnoj ustanovi?**

Ovim smjernicama vas pozivamo da prilikom odabira najboljih radova s učenicima razgovarate o dugoročnom cilju našeg projekta: o značaju medija u promociji obrazovanja, o važnosti kritičkog promišljanja o medijskim sadržajima i kriterijima prema kojima će radovi biti izabrani.

|  |
| --- |
| Na mrežnim stranicama Pragme nalaze se svi novinarski radovi prijavljeni na ovogodišnji natječaj, obrazac za glasovanje (glasački listić), kao i svi ostali ključni dokumenti:<http://www.udruga-pragma.hr/obrazovanje-i-mediji>Pravilo glasovanja je „jedna ustanova – jedan glas“ u pojedinoj kategoriji, pri čemu ustanova bira hoće li glasati za jednu ili više ponuđenih kategorija radova: TV/*online* ili radijski prilog. Obrazovne ustanove sudjeluju u glasovanju od 13. ožujka do 25. svibnja 2025. Svoj glasački listić mogu poslati najkasnije do 25. svibnja 2025. putem e-pošte na: pragma@udruga-pragma.hr.Glasački listić, da bi bio valjan, mora biti ovjeren pečatom i potpisom ravnatelja ustanove ili mora biti poslan sa službene e-pošte škole. Svaka ustanova će dobiti potvrdu o primitku glasačkog listića. Po završetku glasovanja vrednujte projekt na: <https://forms.gle/WvTaFuZfmK46vXxF7>ili putem QR koda: NADAHNITE DRUGE!Šaljite nam povratne informacije o sudjelovanju (priče, fotografije, osobna iskustva sudionika) koje ćemo objaviti putem Facebook stranice [https*:*//www.facebook.com/Pragma.nagrada](https://www.facebook.com/Pragma.nagrada) i <https://www.facebook.com/udrugapragma>, kao i drugih komunikacijskih kanala Pragme (Instagram, X , Youtube, LinkedIn @udrugapragma, mrežne stranice). |

 **Donosimo nekoliko prijedloga tijeka procesa glasovanja i sam način glasovanja, a svaka ustanova može sama prilagoditi ponuđene prijedloge ili kreirati svoj način procesa glasovanja:**

1. **PRIPREMNA FAZA GLASOVANJA**

Prije pregledavanja samih radova možete povesti raspravu s učenicima, odnosno provesti radionicu o nekim od idućih pitanja, s ciljem osvještavanja načina na koji učenici – sudionici glasovanja, koriste medije i razvijaju li kritičko mišljenje. Učenicima možete predstaviti „Kodeks časti hrvatskih novinara o etici u izvještavanju“ (dostupan na [**www.hnd.hr/kodeks-casti-hrvatskih-novinara**](http://www.hnd.hr/kodeks-casti-hrvatskih-novinara)), posebno članke koji se odnose na zaštitu osobnih podataka (djece i maloljetnika), diskriminaciju, dostojanstveno izvještavanje, izvještavanje u javnom interesu itd. Kodeks vas može rukovoditi pri pregledavanju radova.

Pitanja za učenike u pripremnoj fazi glasovanja:

|  |
| --- |
| * *Koje medije najviše pratite? Jeste li skloni pratiti emisije koje su popularne u javnosti i među vašim vršnjacima? Koje su to teme i koje emisije?*
* *Kako ono što gledate utječe na vaše stavove, osjećaje, mišljenje? Npr. osjećate li se zabavljeno, informirano, educirano, dosadno... nakon korištenja određenog medija?*
* *Što za vas znači kritički promišljati (ne samo o medijima, nego i o obrazovanju, politici, susjedskim odnosima...)?*
* *Primjećujete li u medijima diskriminaciju, kršenje ljudskih prava, pristranost u izvještavanju? Navedite primjere.*
* *Što je za vas kvalitetan novinarski rad (televizijski, radijski i online i tiskani)?*
* *Na koji način mora biti razrađen, osmišljen (koliko dugačak s obzirom na neku temu? kako bi trebao izgledati redoslijed – početak, sredina, kraj rada)?*
* *Kakve informacije bi mediji trebali prenositi (npr. provjerene, istinite…)?*
* *Možete li navesti nekoliko vrsta novinarskog izvještavanja i koje su njihove karakteristike (kroz usporedbu različitih portala, vrstu radio postaje ili televizijskog kanala)? - npr. senzacionalistički, informirajući prilog, edukativni, dokumentarni, prikaz „tople ljudske priče“… Koju vrstu izvještavanja najviše volite? Koja vrsta izvještavanja najviše privlači pozornost i zašto?*
* *Na koji način biste vi promovirali obrazovanje u medijima (npr. kroz neku medijsku kampanju ili novinarski članak, tv prilog, radijsku emisiju...)?*
 |

Također, razgovarajte o temi ovogodišnje Nagrade s učenicima – o povezanosti umjetnosti i socio-emocionalnih kompetencija djece i mladih:

|  |
| --- |
| * *Jeste li uključeni u neku od aktivnosti – glazbu (npr. pohađanje glazbene škole, tečajeva, pohađanje koncerata i sl.), ples, glumu, crtanje/kiparstvo, fotografiranje…?*
* *Koliko je za vas važno da se kao djeca i mladi uključujete u te aktivnosti – što za vas znači umjetnost?*
* *Posjećujete li muzeja, kina, kazališta? Ako da, koliko često?*
* *Jesu li u te aktivnosti uključeni roditelji i drugi članovi obitelji (braća, sestre, bake, djedovi…)?*
* *Koje dobrobiti uočavate za sebe ili druge zbog uključivanja u umjetničke aktivnosti?* Nakon nekoliko odgovora, možete specifično pitati:

*- Kako npr. glazba utječe na vaše raspoloženje?* *- Kako utječe na vaše odnose s drugima (npr. imate li više poznanika, prijatelja)?*  |

Nakon učeničkih odgovora, možete istaknuti važnost umjetnosti za razvoj socio-emocionalnih kompetencija i općih životnih vještina. Idući stručni tekst, kao smjernica u vašem razmišljanju, može pomoći kako biste im na sažet način prenijeli važnost umjetnosti:

|  |
| --- |
| Umjetnost obogaćena intelektualnom, emocionalnom i humanom porukom prožetom estetskim vrijednostima, kao najvažnije sadržajno područje estetskog odgoja, zauzima vrijednu ulogu u životu mladog pojedinca.Ne možemo zanemariti vezu između umjetnosti i kognitivnog funkcioniranja. Kada djeca nauče tražiti ljepotu, vjerojatnije je da će razviti vještine promatranja i pozornost na detalje, što koristi učenju u svim predmetima. Ove vještine mogu poboljšati kognitivne funkcije poput koncentracije, kritičkog razmišljanja i rješavanja problema, a zanimljivo je istaknuti kako neki nalazi pokazuju kako uključenost u umjetnost povećava angažman u školi i smanjuje stopu napuštanja škole, budući da učenici osjećaju veću svrhu i motivaciju. Tako su provedena brojna istraživanja koja dovode u vezi glazbeno obrazovanje i kognitivni razvoj, pa tako glazbeno obrazovani ljudi pokazuju bolje rezultate u testovima pamćenja, pamćenju riječi, sposobnosti čitanja, boljem rječniku, dekodiranju emocija, testovima kratkoročnog pamćenja, radnom pamćenju, vizualnom pamćenju, vizualno motoričkoj integraciji, taktilnoj preciznosti, selektivnoj pažnji, spacijalnoj sposobnosti, matematičkim sposobnostima i drugim neverbalnim sposobnostima (Nikolić, 2017). Bavljenje umjetnošću potiče djecu na kreativno razmišljanje i maštovito izražavanje, razmatranje višestrukih rješenja i pristup problemima iz različitih perspektiva. Djeca tako uče vizualizirati mogućnosti, vježbaju originalno razmišljanje, što potiče inovativno i kreativno razmišljanje tijekom odrastanja (Eisner, 2002). Težnja za ljepotom potiče djecu da budu znatiželjna, kreativna i istraživačka, što pogoduje intelektualnom i umjetničkom razvoju. Estetsko uvažavanje pomaže djeci razviti znatiželju i potiče ih da promatraju detalje, obrasce i odnose u svijetu oko sebe. Umjetnost djecu uči i strpljivosti, radnim navikama, ustrajnosti, ako se udubimo u umjetničko vježbanje prisiljeni smo na samu koncentraciju i vježbanje uma koji se kreativno razvija te razvija osjećaj za lijepo. Osjećaj za lijepo, odnosno sposobnost prepoznavanja i uvažavanja estetskih kvaliteta u umjetnosti, prirodi i životu, smatra se važnim u psihičkom razvoju, pogotovo kod djece (Đurić, 2022). Umjetnost djeci daje siguran prostor da istražuju i izražavaju svoje emocije na neverbalan i kreativan način, a pogotovo one koje im je možda teško artikulirati pa tako djeca koja se bave umjetničkim izražavanjem pokazuju poboljšanu samosvijest i bolju emocionalnu regulaciju (Malchiodi, 2015). Umjetnost ima važnu ulogu i u unapređenju socijalnih vještina pa tako sudjelovanjem u grupnim umjetničkim aktivnostima dolazi do jačanja društvenih veza i poboljšanim međuljudskim vještinama (Wright i Pascoe, 2015). Razvijanje osjećaja za ljepotu proširuje dječju svijest o kulturnoj raznolikosti i pomaže im da vide vrijednost u stvarima i ljudima koji su drugačiji od njih samih. Kada djeca nauče prepoznavati ljepotu u raznim oblicima – bilo da se radi o ljepoti u ljudima, umjetnosti ili prirodi – često razviju suosjećajniji i empatičniji pogled na svijet. Doživljavanje ljepote izvan sebe (npr. u umjetničkom djelu ili u prirodi) može potaknuti osjećaj povezanosti i želju za brigom za druge, što ide u prilog s rezultatima istraživanja koji sugeriraju da oni ljudi koji imaju snažnije izražen osjećaj zahvalnosti za ljepotu pokazuju i veću razinu empatije i suosjećanja (Diessner, Iyer, Smith i Haidt, 2013).Umjetničko izražavanje za djecu (ali i odrasle) predstavlja konstruktivan način nošenja sa stresom, tjeskobom i frustracijom. Djeca koja se redovito bave nekim oblikom umjetnosti često pokazuju višu razinu otpornosti i razvijaju zdravije mehanizme suočavanja sa životnim izazovima (Pfeifer, Lieberman i Dapretto, 2007). Proces bavljenja umjetnošću potiče svjesnost i usredotočenost, pomažući djeci da ostanu prisutni u trenutku. Doživljaj ljepote, bilo kroz umjetnost ili prirodu, često zahtijeva od djece da u potpunosti angažiraju svoja osjetila, potičući svjesnost i sposobnost prisustva, što može poboljšati fokus i smanjiti stres (Sato, Takenaka i Kawahara, 2012). To može biti osobito korisno u smanjenju tjeskobe i poboljšanju mentalnog zdravlja, a neki nalazi pokazuju kako čak i kratkotrajno bavljenje umjetnošću može smanjiti razinu kortizola, što ukazuje na smanjenje stresa (Kaimal, Raya i Muniza, 2016). Osjećaj za ljepotu često je povezan s dubljim osjećajem cijenjenjem života pa tako osobe koje cijene ljepotu pokazuju i veće zadovoljstvo životom (Thrash, Elliot, Maruskin i Cassidy, 2010). Pa tako, za djecu, učenje pronalaženja ljepote u svakodnevnom životu može doprinijeti osjećaju zadovoljstva i optimizma, koji su ključni za zdrav psihički razvoj, a rano izlaganje umjetnosti stvara temelj za cjeloživotno uživanje i bavljenje umjetnošću kasnije kroz život, što potvrđuju i rezultati istraživanja koje sugerira da će odrasli koji su u djetinjstvu bili potaknuti na istraživanje umjetnosti vjerojatnije i nastaviti sudjelovati u njoj i cijeniti je (Thomson i Jaque, 2017). Estetska iskustva povezana su s razvojem osjetljivosti i poštovanja prema životu, kao i s većom sviješću o etičkim načelima (Zhang, 2007). Cijenjenje ljepote može voditi djecu u razumijevanju onoga što je dobro, ispravno i skladno, podržavajući formiranje pozitivnih vrijednosti i ideala. „Traženje lijepog“ može dovesti i do egzistencijalnog promišljanja, pomažući djeci (ali i odraslima) da osjete veći osjećaj smisla i svrhe, kroz stvari u životu koje nadilaze materijalizam kao što su odnosi, ljubaznost i kreativnost, pridonoseći njihovom općem osjećaju svrhe (Dunn, Ruedy i Schweitzer, 2012). Umjetnost, odražavana sadržajno u likovnosti, glazbi, književnosti, poeziji, kiparstvu, arhitekturi, plesu i filmu nadmašuje bezobzirnost i ubrzani tempo života te se zaustavlja, makar na kratko, prodirući u dublji smisao čovjekove osobnosti i ljepote, kako u umjetnosti, ali i izvan nje - u prirodu, radu i životu uopće.***„Umjetnost postoji da bi ponovo uspostavila osjetljivost i želju za životom“ – Viktor Shklovsky***Vidimo kako su kultura i umjetnost bitne sastavnice općeg odgoja i obrazovanja koje pridonose punom razvoju pojedinca, a prema Smjernicama za umjetnički odgoj (UNESCO, 2006), navodi se kako umjetnički odgoj pridonosi obrazovanju koje objedinjuje tjelesne, intelektualne i stvaralačke sposobnosti i omogućuje dinamičnije i plodotvornije odnose između obrazovanja, kulture i umjetnosti.  |

1. **PREGLEDAVANJE RADOVA I RASPRAVA**

Prijedlog pitanja za raspravu među učenicima, roditeljima i nastavnicima nakon pregledanih radova:

|  |
| --- |
| * *Koji je, prema vašem mišljenju, bio cilj rada? Iz čega ste to zaključili?*
* *Koje vrijednosti promovira rad?*
* *Što ste naučili (novo) iz rada ili koju poruku ste upamtili?*
* *Koje osjećaje u vama budi rad?*
* *Na koji način novinar promovira obrazovanje u svome radu?*
* *Specifično, na koji način novinar povezuje umjetnost i socio-emocionalne vještine djece i mladih? Jesu li djeca i mladi prisutni u radu – čuje li se njihov glas?*
* *Kakav je stil izvještavanja novinara? Koristi li ispravne gramatičke izraze, tj. književni jezik?*
* *U svome radu, poštuje li novinar „Kodeks časti hrvatskih novinara o etici u izvještavanju“?*
* *Iznosi li novinar više činjenice i sugovornikova stajališta ili pretežno iznosi vlastito stajalište? Slažete li se sa stajalištem novinara? Koliko ono utječe na čitatelja/ gledatelja/ slušatelja? Koliko dozvoljava čitatelju/gledatelju/slušatelju da sam dođe do zaključka?*
* *Razmislite što može najviše utjecati na vas da glasate za određeni rad: jeste li skloni glasati za neki rad više na temelju osjećaja, kvalitete priloga u tehničkom smislu i po strukturi, kvalitetnim informacijama ili nečeg drugog?*
 |

1. **OCJENJIVANJE RADOVA**

**Prijedlog**: Možete definirati svoje, specifične kriterije na temelju kojih ćete procjenjivati svaki rad. Možete uvesti ocjene od 1 - 5 ili od 1 - 10 i tako glasati za onaj rad koji dobije najviše bodova ili se dogovorite koji radovi zadovoljavaju zadane kriterije pa ocjenu za najbolji rad donesite na temelju diskusije među sudionicima.

**Pragmin prijedlog kriterija – obrazac za ocjenjivanje pojedinačnog rada:**

*(kriteriji iz tablice se mogu „upariti“ s pitanjima iz točke II. PREGLEDAVANJE RADOVA I DISKUSIJA)*

|  |  |  |  |
| --- | --- | --- | --- |
| **KRITERIJ:** | **RAD 1** | **RAD 2** | **RAD X** |
| **Povezanost umjetnosti i socio-emocionalnih vještina** o kojima novinar/sudionici priloga izravno govore ili se o tome može „iščitati između redova“ | 5 | 4 | 4 |
| **Kvaliteta izvještavanja:** zanimljivost novinarskih pitanja, kadrovi, stil pisanja/izražavanja, uključivanje različitih sudionika u prilog: djece, roditelja, umjetnika… | 4 | 3 | 3 |
| **Naglasak na pozitivnim stranama umjetnosti – poboljšanju mentalnog zdravlja djece i mladih te obrazovnih ishoda** (što je veći naglasak na pozitivnim stranama umjetnosti, a ne toliko na samom uspjehu u bavljenju umjetnošću, poput dobivanja nagrada i sl.) | 5 | 3 | 1 |
| **Informativnost priloga**Temeljem priloga dobio sam nove informacije o određenoj grani umjetnosti | 5 | 4 | 2 |
| **UKUPNA OCJENA RADA:**  | 19 | 14 | 10 |

*Ukoliko nekoliko radova u istoj kategoriji (npr. dva televizijska priloga) ima istu (najvišu) ocjenu, provedite drugi krug glasovanja u kojem će učenici glasati koji rad preferiraju.*

Za glasovanje, koristite Pragmin obrazac za glasovanje, dostupan na: [**http://www.udruga-pragma.hr/obrazovanje-i-mediji**](http://www.udruga-pragma.hr/obrazovanje-i-mediji)

**Prijedlog kako „doći do glasa“:**

* Škola/dom organizira skupinu koja će sudjelovati u glasovanju (učenici, nastavnici, stručni suradnici, roditelji ili: novinarska grupa, knjižničari…) i odredi kriterije po kojima će vrednovati radove; uz ključni kriterij – promiče li prilog stvaralački potencijal, smisao za estetiku te kreativne inicijative kod djece i mladih, a u koje su direktno uključena djeca i mladi; potiče li razvoj emocionalne inteligencije, morala, sposobnosti kritičkog promišljanja; potiče li razvoj smisla za samostalnost, slobodu, estetiku i transformaciju društva kroz umjetnost, odnosno estetiku.
* Sa skupinom se može održati rasprava/radionica o važnosti medijskog opismenjavanja i razvoja kritičkog stava prema medijskim sadržajima kako bi se sudionike pripremilo na čitanje prijavljenih radova.
* Učenici se mogu podijeliti u podgrupe, prema kategorijama radova: grupa koja ocjenjuje TV i tiskane/online priloge i grupa za radio priloge – svaka grupa ocjenjuje radove u svojoj kategoriji. Svaki sudionik skupine pročita/pregleda/presluša sve radove iz kategorije, birajući među njima najbolji po vlastitom izboru i sukladno kriterijima koje je škola odredila.

ILI: svi sudionici zajedno pregledavaju sve prijavljene radove (*voditi računa o potrebnom vremenu za provedbu procesa glasovanja!*)

* U skupini svi zajedno raspravljaju o vrijednosti i porukama pojedinog novinarskog rada, primjenjujući kritičko razmišljanje (točka II. ovog poglavlja).

ILI: svaki učenik razmišlja za sebe prije nego donese konačnu ocjenu, vodeći se primjerice pitanjima iz točke II.

* Nakon rasprave, održi se glasovanje: svatko daje glas svome kandidatu-pobjedniku (pa pobjeđuje kandidat koji skupi najviše glasova) ili svaki učenik daje ocjenu za svaki pregledani novinarski rad (od 1 - 5 ili 1 - 10…) pa pobjeđuje rad s najvišom ocjenom.

Pozivamo ravnatelje ustanova da u proces glasovanja, osim učenika, uključe i **roditelje te nastavnike, stručne suradnike i odgajatelje**.

Upoznavanje roditelja s Nagradom može uključivati:

* predstavljanje svrhe Nagrade i pozivanje roditelja da pregledaju novinarske radove putem mrežne stranice Pragme <http://www.udruga-pragma.hr/obrazovanje-i-mediji>,
* aktivno sudjelovanje roditelja u učeničkim skupinama u kojima se radovi pregledavaju i ocjenjuju - organiziranje predavanja, diskusija, debata, rasprava… o temi **umjetnosti i utjecaju umjetnosti na socio-emocionalne vještine djece i mladih,**
* ukoliko roditelji ne sudjeluju unutar škole u glasovanju, radove mogu pregledavati i komentirati s učenicima kod kuće, a učenici tada svoj glas mogu temeljiti na zajedničkom glasu obitelji
* organiziranje *online* susreta s predstavnicima Pragme koja će kroz kratko predavanje roditeljima predstaviti ciljeve dodjele Nagrade i sam proces.

|  |
| --- |
| ***Cilj uključivanja roditelja je da zajedno s djecom čitaju, komentiraju i vrednuju novinarske radove kod kuće ili u školi te na taj način sudjeluju u razvijanju njihovog kritičkog razmišljanja, povećavaju povezanost s djecom, ali i sa školom.***  |

|  |
| --- |
| **Važni datumi**:U nedjelju 25. 5. 2025. godine je završetak glasovanja ustanova, a tijekom lipnja 2025. godine je svečana dodjela Nagrade.**Važne stranice**: [www.udruga-pragma.hr](http://www.udruga-pragma.hr) Facebook: www.facebook.com/udrugapragma, www.facebook.com/Pragma.nagradaX / Instagram, YouTube, LinkedIn: @udrugapragma |

**Sadržaj je u isključivoj odgovornosti Pragme i niti pod kojim uvjetima se ne može smatrati mišljenjem/stavom Grada Zagreba i Društva za komunikacijsku i medijsku kulturu.**